It’s Time 2018.: ‘Die grootste Christelike byeenkoms nóg’Foto: Facebook via Angus Buchan. Die voorbereiding vir Angus Buchan se bekende It’s Time-gebedsbyeenkoms wat dié jaar in Pretoria gehou word, is reeds sterk aan die gang. Die byeenkoms vind op 27 Oktober by die Rhino Park-vliegveld net buite Pretoria plaas en Buchan sê hulle bid dat miljoene mense dit sal bywoon. Hy beskryf dit as die grootste Christelike geleentheid wat die land nóg gesien het. “Die korrupsie, geweld, haat, rassisme en moord – dit moet stop! En die enigste manier wat dit gaan stop is as God se mense saamkom in een plek op een tydstip om te bid – en ons kom 27 Oktober bymekaar.” Buchan het benadruk dat dié geleentheid nie ŉ Shalom-inisiatief is nie, maar dat dit ŉ inisiatief vir die nasie is. Hy het sakemanne gevra om hul ondernemings op daardie dag te sluit. “As jou geloof niks kos nie, is dit enigiets werd?” Logistieke reëlings Buchan het gesê daar moet planne gemaak word om die armes, die bejaardes en gestremdes na dié geleentheid toe te bring. “Ons is so dankbaar vir die verskeie grondeienaars wat hul grond beskikbaar stel – selfs al loop hulle die risiko om nie betyds te wees vir die plantseisoen nie.”